
ΘΕΜΑ: «Μέτρα ενίσχυσης και στήριξης του τουρισμού στη Λέσβο»

Κυρία Υπουργός

Κύριε Υπουργέ

Η Λέσβος είναι από τα νησιά που επλήγησαν καίρια από το μεταναστευτικό αλλά και από τον τρόπο με τον οποίο χειρίστηκε η κυβέρνηση το πρόβλημα.

Ουσιαστικά η κυβέρνηση Σύριζα-ΑΝΕΛ επέλεξε να μετατρέψει τη Λέσβο σε ένα χώρο εγκλωβισμού παράνομων μεταναστών και προσφύγων, αδιαφορώντας για τις συνέπειες στον τουρισμό του νησιού.

Είναι χαρακτηριστικό ότι έρευνα του Πανεπιστημίου Αιγαίου δείχνει μια μεσοσταθμική μείωση των διανυκτερεύσεων, στα νησιά που επλήγησαν από το μεταναστευτικό, κατά 40,63%, των επισκεπτών κατά 42,58% και των εσόδων κατά 35,18%.

Ειδικά η Λέσβος πλήρωσε μεγάλο τίμημα. 

Το νησί παρουσιάζει δραματική μείωση στον αριθμό των επισκεπτών αλλά και στις πτήσεις τσάρτερ. Είναι χαρακτηριστικό ότι ο αριθμός του συνολικού αριθμού των πτήσεων για το 2016, ισοδυναμεί με τον αριθμό των πτήσεων μιας εβδομάδας τα προηγούμενα χρόνια.

Παράλληλα οι αφίξεις κρουαζιερόπλοιων αποτελούν πλέον σπάνιο φαινόμενο. Από τις 53 αφίξεις κρουαζιερόπλοιων το 2014 και το 2015, για τη φετινή χρονιά είναι προγραμματισμένη μόνο μία άφιξη κρουαζιερόπλοιου.

Σύμφωνα επίσης με τα στοιχεία που έδωσε στη δημοσιότητα η Fraport για τις αφίξεις στο αεροδρόμιο της Λέσβου το Μήνα Μάιο, ο αριθμός των αφίξεων σε σχέση με την προηγούμενη χρονιά παρουσιάζει μείωση κατά 4,6% και διαμορφώνεται στους 39.581 επιβάτες, τη στιγμή που σε όλα τα αεροδρόμια της χώρας καταγράφεται αύξηση του αριθμού των επισκεπτών.

Μετά από όλα αυτά, το ερώτημα είναι σε ποιες ενέργειες έχει προβεί η κυβέρνηση για να στηρίξει και να ενισχύσει τον τουρισμό στη Λέσβο.

Εδώ και δύο χρόνια το Υπουργείο Τουρισμού θα έπρεπε να έχει ρίξει το βάρος του για την αναστροφή αυτής της αρνητικής εικόνας και κατάστασης στον τουρισμό του νησιού. Τα αποτελέσματα όμως στις αφίξεις, στο θαλάσσιο τουρισμό αλλά και οι προοπτικές δείχνουν ότι απουσιάζουν όχι μόνο οι πολιτικές στήριξης αλλά και το σχέδιο.

Ουδείς γνωρίζει πόσα χρήματα διέθεσε το Υπουργείο για δράσεις προβολής της Λέσβου αλλά και αποκατάστασης της εικόνας και της τουριστικής της φήμης. 

Αποδεικνύεται επίσης  ότι η κυβέρνηση δεν έχει τη βούληση για να προχωρήσει σε μια συμφωνία συνδιαφήμισης με αεροπορικές εταιρείες χαμηλού κόστους προκειμένου να ενισχυθεί ο τουρισμός του νησιού.

Την ίδια παθητική στάση έχει υιοθετήσει το Υπουργείο Τουρισμού απέναντι στην κατάρρευση της κρουαζιέρας και στον εξοβελισμό της Λέσβου από τους προορισμούς κρουαζιέρας.
Κατόπιν των ανωτέρω

Ερωτώνται οι Κύριοι Υπουργοί
1.Πόσα ακριβώς χρήματα διέθεσε το 2015, το 2016 και το 2017 το Υπουργείο Τουρισμού για δράσεις τουριστικής προβολής και αποκατάστασης της εικόνας της Λέσβου ως τουριστικού προορισμού.

2.Με δεδομένο ότι η Λέσβος από τις 53 αφίξεις κρουαζιερόπλοιων το 2014 και το 2015, έχει μόνο μία άφιξη για το 2017, ποια μέτρα έχει λάβει το Υπουργείο Τουρισμού για την ενίσχυση της κρουαζιέρας;

3.Για ποιο λόγο το Υπουργείο Τουρισμού δεν προχώρησε σε συμφωνία συνδιαφήμισης με αεροπορικές εταιρείες προκειμένου να ενισχύσει τον τουρισμό του νησιού με αύξηση των δρομολογίων από ευρωπαϊκές πόλεις.

4.Προτίθεται το Υπουργείο Οικονομικών να παρατείνει το μέτρο της αναστολής κατάργησης των μειωμένων συντελεστών ΦΠΑ για τη Λέσβο και τα νησιά που επλήγησαν από το μεταναστευτικό και για το 2018;

5. Προτίθεται το Υπουργείο Τουρισμού να εξαιρέσει τη Λέσβο και τα άλλα νησιά που επλήγησαν από το μεταναστευτικό, από την επιβολή του νέου φόρου διανυκτέρευσης που θα ισχύσει από την 1η Ιανουαρίου του 2018 για ξενοδοχεία και ενοικιαζόμενα δωμάτια;

Οι Ερωτώντες Βουλευτές
Χαράλαμπος Αθανασίου

Μάνος Κόνσολας

